section_heading: Vojna karijera
paragraph_text: Traugott von Sauberzweig rođen je 28. listopada 1863. u Greifenbergu. Nakon stupanja u prusku vojsku i pohađanja Pruske vojne akademije, služio je kao stožerni časnik u Glavnom stožeru, te stožeru II. korpusa i 4. pješačke divizije. Nakon toga s činom bojnika služi kao instruktor u Pruskoj vojnoj akademiji, nakon čega prelazi u stožer XV. korpusa koji je imao sjedište u Strasbourgu. U travnju 1911. postaje načelnikom stožera III. korpusa sa sjedištem u Berlinu, dok je 1912. unaprijeđen u čin pukovnika. U veljači 1914. postaje načelnikom stožera XI. korpusa kojim je zapovijedao Otto von Plüskow. Na toj dužnosti dočekuje i početak Prvog svjetskog rata.